הוריה של נוגה בת ה-4 פינו אותה למוקד טרם בקרית גת לאחר שסבלה מהקאות ושלשולים. הרופא במוקד החירום שיחרר את הילדה עם המלצה להרבות בשתייה, אך זו נפטרה 3 שעות לאחר מכן. כעת הוריה תובעים פיצויים וטוענים כי הרופא צפה במשחק כדורגל במהלך המשמרת. טרם: "הטיפול היה על פי אמות המידה המקצועיות המקובלות"
הוריה של נוגה קורנילוב ז"ל, ילדה בת 4 אשר נפטרה מהתייבשות שעות ספורות לאחר שנבדקה במוקד החירום של טרם בקרית גת, הגישו בשבוע שעבר תביעה נגד הרופא שבדק את בתם המנוחה ונגד רשת המרכזים לרפואה דחופה.
בתחילת חודש פברואר האחרון סבלה נוגה משלשולים, כאבי בטן, הקאות ותחושת חולשה. סמוך לשעה שתיים לפנות בוקר פנו הוריה למוקד טרם. בכתב התביעה, אשר הוגש באמצעות עו"ד נעם יהל ממשרד יהל-ורמן, מפורט כי בסיכום בדיקת הרופא נכתב: "במצב כללי טוב – מעט ירוד – חולשה סימני יובש... שפתיים יבשות אך ללא מצוקה נשימתית".
נוגה ז"ל קיבלה עירוי נוזלי תוך ורידי וטופלה גם בתמיסת מינרלים דרך הפה. בתיעוד הרפואי מצוין כי הילדה הקיאה לאחר קבלת תמיסת המינרלים.
בשעה שלוש לפנות בוקר שוחררה נוגה לביתה עם הנחיה להרבות בשתייה והמלצה להיבדק על ידי רופא המשפחה שלה אם השלשולים לא חולפים תוך 48 שעות.
בכתב התביעה טוענים הוריה של נוגה כי "על אף שמצבה של המנוחה הצביע בבירור על כך שהיא סובלת מהתייבשות חמורה וזקוקה לטיפול ולהשגחה רפואית באשפוז, ועל אף שהטיפול שניתן לה על ידי הרופא לא היטיב עם מצבה והמנוחה הקיאה את הנוזלים או חלקם, החליט הרופא ברשלנותו לשחרר את המנוחה לביתה".
כשלוש שעות לאחר הבדיקה במרכז טרם הפסיקה נוגה להגיב לגירויי הסביבה. אמה של נוגה הזעיקה ניידת מד"א והחלה לבצע בבתה פעולות החייאה, אך למרבה הצער ניסיונותיה לא הועילו ונוגה איבדה את הכרתה בזרועות האם.
צוות מד"א שהגיע לבית המשפחה ניסה גם הוא לבצע בילדה פעולות החייאה. במהלך הניסיונות, חזר לפעול לבה של הילדה, אך פסק זמן קצר לאחר מכן. נוגה פונתה לבית החולים ברזילי, שם נקבע, למרבה הצער, מותה של הילדה.
נתיחת גופתה של נוגה במכון לרפואה משפטית העלתה כי היא נפטרה כתוצאה מאובדן נוזלים דרך מערכת העיכול. "התובעים יטענו כי טיפול נכון במקרה, קרי אשפוז המנוחה ומתן נוזלים באמצעות עירוי תוך ורידי היו יכולים לאזן את אובדן הנוזלים דרך מערכת העיכול ולמנוע את פטירתה", מתארים ההורים באמצעות עו"ד יהל.
בנוסף לטענת ההורים כי הרופא של מוקד טרם לא ביצע בדיקות חיוניות לאבחון מצבה של בתם, לרבות מדידת לחץ דמה, על הרופא היה להפנות את נוגה לאשפוז בבית חולים, דבר שהיה מונע את מותה.
בתביעה נכתב כי "הרופא טיפל במנוחה באופן לקוי או פעל בחוסר עניין או בחוסר ריכוז, תוך עיסוק בענייניו הפרטיים, כדוגמה צפייה במשחק כדורגל עם חבריו למשמרת".
הוריה של נוגה דורשים מהנתבעים פיצויים בסך של עד 2.5 מיליוני שקלים.